棄婦詞
作者：顧況
朝代：唐

paragraphs: 古人雖棄婦，棄婦有歸處。
今日妾辭君，辭君欲何去。
本家零落盡，慟哭來時路。
憶昔未嫁君，聞君甚周旋。
及與同結髮，值君適幽燕。
孤魂託飛鳥，兩眼如流泉。
流泉咽不燥，萬里關山道。
及至見君歸，君歸妾已老。
物情棄衰歇，新寵方妍好。
拭淚出故房，傷心劇秋草。
妾以憔悴捐，羞將舊物遠。
餘生欲有寄，誰肯相留連。
空牀對虛牖，不覺塵埃厚。
寒水芙蓉花，秋風墮楊柳。
記得初嫁君，小姑始扶牀。
今日君棄妾，小姑如妾長。
回頭語小姑，莫嫁如兄夫。